b'\n_START_ARTICLE_\nLaurent-D\xc3\xa9sir\xc3\xa9 Kabila\n_START_SECTION_\n\xc5\xbdivljenjepis\n_START_PARAGRAPH_\nLaurent Kabila se je rodil v mestu Likassi, ki se je v takratnem Belgijskem Kongu imenovalo Jadotville, kot pripadnik plemena Luba. \xc5\xa0tudij politi\xc4\x8dne filozofije je za\xc4\x8del v Franciji, obiskoval pa je tudi univerzo v Dar es Salamu v Tanzaniji_NEWLINE_Kabila je oblast prevzel z dr\xc5\xbeavnim udarom leta 1997 in s tem prevratom vrgel z oblasti predsednika Mobutuja Sese Seka. Po prevzemu oblasti je dr\xc5\xbeavo preimenoval iz Zaira nazaj v Demokrati\xc4\x8dno republiko Kongo. Demokracija pa je v tej dr\xc5\xbeavi ostala samo v imenu.\n_START_SECTION_\nDr\xc5\xbeavljanske vojne in re\xc5\xbeim Laurenta Kabile\n_START_PARAGRAPH_\nPrva dr\xc5\xbeavljanska vojna, ki jo je Kabila za\xc4\x8del oktobra 1996 s pomo\xc4\x8djo tutsijskih upornikov iz Ruande, Ugande in Burundija, se je kon\xc4\x8dala leta 1997, ko je Kabila premagal Mobutuja in ga prisilil v pobeg._NEWLINE_\xc5\xbde leta 1998 pa se je za\xc4\x8dela druga, dalj\xc5\xa1a in \xc5\xa1e bolj krvava dr\xc5\xbeavljanska vojna. Tokrat so se med seboj spopadli prej\xc5\xa1nji zavezniki, ki v Kabili niso na\xc5\xa1li takega voditelja, kot so ga \xc5\xbeeleli. Uganda in Ruanda sta za\xc4\x8deli delovati proti Kabili preko upornikov, ki so ostali v Kongu \xc5\xa1e od zadnje dr\xc5\xbeavljanske vojne. Kabila se je po pomo\xc4\x8d tokrat obrnil k Zimbabveju, Namibiji in Angoli, ki so mu s svojimi enotami pomagale v boju proti upornim tutsijem. Po mednarodnem posredovanju se je ve\xc4\x8dina tujih enot umaknila iz Konga leta 1999, to pa ni ustavilo prelivanja krvi v tej dr\xc5\xbeavi. V tej vojni, ki je uradno trajala do leta 2003, je umrlo od 3,3 do 3,8 milijona ljudi. Kljub temu \xc5\xa1e danes v tej dr\xc5\xbeavi ni popolnega in trajnega miru.\n_START_SECTION_\nRe\xc5\xbeim\n_START_PARAGRAPH_\nKabila v svojem vladanju sicer ni bil tako krut kot Mobutu, bil pa je \xc5\xa1e vedno eden bolj zloglasnih diktatorjev afri\xc5\xa1ke celine. Ljudstvu je sicer obljubil politi\xc4\x8dne reforme, dialog med plemeni in splo\xc5\xa1ne volitve, \xc5\xbeal pa se ni\xc4\x8d od tega ni uresni\xc4\x8dilo. Ob tem je Kabila iz svoje vlade postopoma odstranil vse ministre, ki niso bili pripadniki njegovega plemena, politi\xc4\x8dne nasprotnike pa je dal zapreti.\n_START_SECTION_\nSmrt in nasledstvo\n_START_PARAGRAPH_\nLaurent Kabila je leta 2001 postal \xc5\xbertev atentata. 16. januarja 2001 ga je ubil eden od njegovih telesnih stra\xc5\xbearjev. Kabilo so takoj odpeljali na zdravljenje v Zimbabve, kjer je dva dni za tem umrl za posledicami. Na mestu predsednika ga je zamenjal njegov sin Joseph Kabila Kabange, ki je sve\xc4\x8dano prisegel 26. januarja istega leta._NEWLINE_V procesu proti zarotnikom je bilo sojeno 135 ljudem, od katerih jih je bilo 26 obsojenih na smrt, 64 jih je doletela zaporna kazen, 45 pa so jih oprostili.'